**ZMLUVA O DIELO**

**č. 12/2021**

**uzatvorená podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a podľa § 536 a nasl. zákona č. 513/1991 Zb. (Obchodný zákonník v platnom znení)**

**Zmluvné strany**

**Zhotoviteľ:**

(ďalej len ako „Zhotoviteľ“)

**a**

**Objednávateľ:**

**Dopravný podnik mesta Žiliny s.r.o.**

Sídlo: Kvačalova 2, 01140 Žilina

IČO: 36 007 099

DIČ: 2020447583

IČ DPH: SK2020447583

Zastúpený: Ing. Ján Barienčík, PhD, konateľ

Bankové spojenie: Slovenská sporiteľňa, a.s.

IBAN SK1909000000005035044524

Kontaktná emailová adresa a telefónne číslo: [dpmz@dpmz.sk](mailto:dpmz@dpmz.sk), tel. 041/5660148

(ďalej len ako „Objednávateľ“)

(Zhotoviteľ a Objednávateľ ďalej aj ako „Zmluvné strany“ alebo jednotlivo „Zmluvná strana“)

**Článok I.**

**ÚVODNÉ USTANOVENIA**

1. Táto ZoD sa uzatvára ako výsledok verejného obstarávania realizovaného postupom zákazky s nízkou hodnotou podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. Zákazku s nízkou hodnotou realizovanú prostredníctvom výzvy na predkladanie ponúk vyhlásil a zverejnil na svojom webovom sídle objednávateľ ako obstarávateľ, ktorý vykonáva vybrané činnosti ustanovené v § 9 ods. 6 a 7 vyššie cit. zákona. Objednávateľ realizoval zákazku s nízkou hodnotou pod názvom: **Oprava karosárskych dielov po haváriách**. Zhotoviteľ bol vyhodnotený ako úspešný uchádzač o zákazku.

2. Zmluvné strany sa zaväzujú zaistiť všetkými možnými prostriedkami, aby nedochádzalo ku korupčným konaniam v rámci obchodných vzťahov. Zmluvné strany prehlasujú, že zastávajú prístup nulovej tolerancie ku korupcii na všetkých úrovniach a  vyžadujú od svojich vlastných zamestnancov a zmluvných partnerov konanie v súlade s protikorupčnými zákonmi.

**Článok II.**

**PREDMET ZMLUVY O DIELO**

1. Touto Zmluvou o dielo (ďalej ako ZoD) sa Zhotoviteľ zaväzuje pre Objednávateľa vykonávať opravy – t.j. vykonávať klampiarske a lakovacie práce karosárskych dielov, ktoré sú určené na vozidlá objednávateľa / trolejbusy/. Jedná sa hlavne o práce, ktoré v sebe zahŕňajú:

1. Opravy laku poškodených dielov karosérií

2. Opravy mechanického poškodenia dielov karosérie

3. Lakovanie nových dielov karosérie

Zoznam vozidiel Objednávateľa, na ktorých bude Zhotoviteľ vykonávať opravy karosárskych dielov.

|  |  |  |  |
| --- | --- | --- | --- |
| **P.č.** | **Názov** | **Typ** | **Kusy** |
| 1 | Škoda 26TrA | SOLARIS | 2 |
| 2 | Škoda 27Tr | SOLARIS | 18 |
| 3 | Škoda 26Tr | SOLARIS | 9 |
| 4 | Škoda 31TR | SOR | 8 |
| 5 | Škoda 30TR | SOR | 7 |

Podrobnejší opis a technická špecifikácia predmetu ZoD sú uvedené v Prílohe č. 1 tejto ZoD .

2. Objednávateľ sa zaväzuje každú jednotlivo dokončenú opravu, vykonanú v zmysle tejto ZoD prevziať a za opravu zaplatiť Zhotoviteľovi dohodnutú cenu.

**Článok III.**

**MIESTO A ČAS PLNENIA ZMLUVY O DIELO**

1. Miestom vykonávania diela je pracovisko Zhotoviteľa ...................(uviesť názov, adresu, kde sa pracovisko nachádza).
2. Dopravu karosárskeho dielu na miesto vykonania diela zabezpečí po dohode s Objednávateľom na vlastné náklady Zhotoviteľ .
3. Zhotoviteľ sa zaväzuje vykonať opravy na karosárskych dieloch Objednávateľa v lehote dohodnutej Zmluvnými stranami. Presný termín bude uvedený v zákazkovom liste Zhotoviteľa .
4. Ak Zhotoviteľ pripraví dokončený predmet ZoD na odovzdanie Objednávateľovi pred termínom odovzdania uvedeným v zákazkovom liste, Objednávateľ sa zaväzuje predmetný karosársky diel prevziať aj v skoršom, Zhotoviteľom oznámenom termíne, ak mu to jeho kapacity dovoľujú.

**Článok IV.**

**PLNENIE ZMLUVY O DIELO – OBJEDNÁVANIE A PREBERANIE DIELA**

1. Práce spojené s plnením predmetu ZoD bude Zhotoviteľ zabezpečovať vlastnými technickými prostriedkami a s využitím kvalifikovaných, technicky spôsobilých pracovníkov.
2. Subdodávatelia nie sú účastníkmi tohto záväzkového vzťahu a z tejto ZoD im nevznikajú žiadne práva a povinnosti. Za vykonanie diela podľa tejto ZoD v celom rozsahu zodpovedá Zhotoviteľ.
3. Pred vykonaním samotnej opravy karosárskeho dielu Zhotoviteľ vykoná jeho obhliadku, kontrolu a oboznámi sa s rozsahom poškodenia, odporučí spôsob opravy, vykoná predbežnú kalkuláciu a určí predpokladaný termín ukončenia opravy.
4. Práce podľa čl. II tejto ZoD si Objednávateľ objedná u Zhotoviteľa prostredníctvom elektronickej objednávky.
5. Objednávka bude okrem identifikačných údajov objednávateľa a Zhotoviteľa obsahovať najmä:
6. Identifikáciu a rozsah opravy ktorú je požadované vykonať na karosárskom diely
7. Požadovaný termín vykonania opravy
8. Predpokladanú cenu vykonanej opravy.

Termín vykonania opravy uvedenej v objednávke je pre Zhotoviteľa záväzný a jeho nedodržaním sa dostáva do omeškania s výnimkou, ak bolo omeškanie preukázateľne spôsobené zásahom vyššej moci alebo zmenou podľa pokynov Objednávateľa.

1. Zhotoviteľ realizuje opravu požadovanú Objednávateľom až na základe objednávky Objednávateľa, ktorú Zhotoviteľ potvrdí e-mailom.
2. Kontaktnou osobou na strane Objednávateľa je : Roman Vršanský, e.mail: roman.vrsansky@dpmz.sk , mob. č.: +421 905 720 671

Kontaktnou osobou na strane Zhotoviteľa je: uviesť meno a priezvisko, e-mail, adresu, tel. číslo)

1. O závadách, ktoré boli dodatočne zistené pri plnení tejto ZoD, Zhotoviteľ bezodkladne písomne (e-mailom) informuje Objednávateľa. Zároveň Zhotoviteľ oznámi Objednávateľovi nový termín ukončenia opravy. Zhotoviteľ je oprávnený zmenu objednanej opravy vykonať až po odsúhlasení Objednávateľom prostredníctvom e-mailu.
2. Použitie materiálu (značka výrobku, množstvo, cena) pri plnení predmetu ZoD je Zhotoviteľ povinný vždy dohodnúť s kontaktnou osobou Objednávateľa a to v etape pred vystavením objednávky na opravu karosárskeho dielu.
3. V prípade potreby opravy karosárskeho dielu vzniknutej z poistnej udalosti je Zhotoviteľ oprávnený začať s jeho opravou až po doručení oznámenia o písomnej obhliadke vozidla zo strany poisťovne. Pri prácach – opravách vyplývajúcich z poistných udalostí bude Objednávateľ akceptovať ceny za 1 hodinu práce, ktoré má Zhotoviteľ dohodnuté (zazmluvnené) s poisťovňami.
4. Zmluvné strany sa dohodli, že po každom jednotlivom vykonaní opravy odovzdá Zhotoviteľ Objednávateľovi pri prevzatí karosárskeho dielu súpis vykonaných prác, ktorý zároveň slúži ako podklad pre vystavenie faktúry – daňového dokladu za vykonanú opravu.

**Článok V.**

**CENA A PLATOBNÉ PODMIENKY**

1. Zmluvné strany sa dohodli, že cena za jednu hodinu práce /normohodina/ za lakovnícke a klampiarske práce pre všetky karosárske diely je:

........................EUR bez DPH

........................% DPH

........................EUR DPH

........................EUR s DPH

1. Cena uvedená v bode 1. tohto čl. ZoD je uvedená tiež v návrhu na plnenie kritérií (Príloha č. 2 ZoD ), ktorý predložil Zhotoviteľ do obchodnej verejnej súťaže podľa čl. 1 zmluvy. Cena je stanovená v zmysle zákona Národnej Rady Slovenskej republiky (NR SR) č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.
2. Cena za  spotrebný materiál použitý pri realizovaní predmetu ZoD bude dohodnutá po uplatnení postupu, ktorý je upravený v čl. IV., bod 9. ZoD
3. Cenu za vykonanú opravu uhradí Objednávateľ na základe faktúry – daňového dokladu vystaveného Zhotoviteľom.
4. Objednávateľ uhradí Zhotoviteľovi cenu za vykonanú opravu formou bezhotovostného platobného styku na účet Zhotoviteľa , č. účtu IBAN:.............vedený v .................... .

1. Zhotoviteľ vystaví faktúru – daňový doklad dňom riadneho a včasného dodania predmetu diela podľa tejto ZoD .
2. Splatnosť faktúry – daňového dokladu je 30 dní odo dňa jej doručenia Objednávateľovi. Faktúry – daňové doklady budú Objednávateľovi doručené v listinnej forme. Faktúra – daňový doklad sa považuje za uhradený dňom pripísania vyfakturovanej čiastky na účet Zhotoviteľa .
3. Zhotoviteľom predložená faktúra – daňový doklad musí obsahovať náležitosti v zmysle zákona č. 222/2004 Z.z. o dani z pridanej hodnoty v znení neskorších predpisov. Faktúra – daňový doklad musí obsahovať tiež číslo tejto ZoD (z evidencie zmlúv u Objednávateľa), vyšpecifikovaný rozsah vykonaných opráv, rozpis spotrebovaného materiálu. Vo faktúre – daňovom doklade musí byť uvádzaný počet odpracovaných hodín práce /normohodín/ viažuci sa k príslušnému pracovnému úkonu. Neoddeliteľnou súčasťou faktúry – daňového dokladu je kópia objednávky potvrdená zástupcom Objednávateľa a zákazkový list, resp. preberací protokol alebo súpis vykonaných opráv, prípadne ďalšia dokumentácia viažuca sa k poskytovaným opravám ako napr. výsledky meraní súvisiace s objednanou opravou. V  prípade, že faktúra – daňový doklad nebude obsahovať všetky náležitosti daňového dokladu alebo nebude obsahovať potrebné prílohy alebo tieto prílohy budú obsahovať nesprávne údaje alebo nebude obsahovať číslo tejto ZoD, Objednávateľ má právo reklamovať faktúru – daňový doklad Zhotoviteľovi v prípade, že faktúra – daňový doklad bude obsahovať nedostatky. Zhotoviteľ bude vo veci reklamácie faktúry – daňového dokladu postupovať v zmysle platnej legislatívy, pričom nová lehota splatnosti opravenej alebo novej vystavenej faktúry – daňového dokladu začne plynúť dňom doručenia opravenej faktúry – daňového dokladu Zhotoviteľovi.
4. Objednávateľ je platiteľom dane z pridanej hodnoty (DPH). Zhotoviteľ je/nie je (nehodiace sa odstráni Zhotoviteľ ) platiteľom dane z pridanej hodnoty (DPH).

**Článok VI**

**TRVANIE ZMLUVY O DIELO**

1. Táto ZoD sa uzatvára na dobu určitú, a to na obdobie v trvaní **24 mesiacov** odo dňa nadobudnutia účinnosti tejto ZoD.
2. Platnosť tejto ZoD je pred uplynutím lehoty uvedenej v čl. VI. možné ukončiť nasledovnými spôsobmi:
3. Písomnou dohodou zmluvných strán k dohodnutému dňu
4. Písomným odstúpením od tejto ZoD
5. Od tejto ZoD môže odstúpiť každá Zmluvná strana, najmä z týchto dôvodov:

3.1 Zhotoviteľ môže odstúpiť od tejto ZoD ak:

1. Objednávateľ neplní svoje záväzky ani napriek upozorneniu Zhotoviteľa v ktorom mu Zhotoviteľ stanoví primeranú lehotu na splnenie svojich záväzkov, minimálne však 5 dní odo dňa doručenia upozornenia
2. Objednávateľ je v omeškaní s úhradou faktúry – daňového dokladu dlhšie ako 30 dní.

3.2 Objednávateľ môže odstúpiť od tejto ZoD , ak:

1. Zhotoviteľ neplní svoje záväzky ani napriek upozorneniu Objednávateľa, v ktorom mu Objednávateľ stanoví primeranú lehotu na splnenie svojich záväzkov, minimálne však 5 dní odo dňa doručenia upozornenia
2. Zhotoviteľ je opakovane v omeškaní alebo aj po upozornení Objednávateľa porušuje povinnosti, ktoré mu vyplývajú z tejto ZoD
3. Zhotoviteľ vykoná opravu, ktorá nezodpovedá dohodnutej oprave podľa čl. II.
4. Zhotoviteľ vstúpi do likvidácie
5. Bez uvedenia dôvodu.
6. Odstúpenie od ZoD vyššie uvedeným spôsobom je účinné okamihom doručenia písomného odstúpenia od ZoD druhej Zmluvnej strane. V dôsledku odstúpenia od tejto ZoD nedôjde k zániku nárokov Objednávateľa na náhradu za spôsobenú škodu, nárokov zo zmluvných pokút, ani iných ustanovení, ktoré trvajú aj po ukončení ZoD .

**Článok VII.**

**SPOLUPRÁCA ZMLUVNÝCH STRÁN A INFORMOVANIE**

1. Za účelom komunikácie Objednávateľa so Zhotoviteľom  určili Zmluvné strany kontaktné údaje svojich zodpovedných zástupcov. V prípade zmeny kontaktných údajov sú Zmluvné strany povinné bezodkladne sa o takejto zmene informovať. Kontaktné osoby vo veci realizovania predmetu ZoD sú uvedené v čl. IV. bod 7. tejto ZoD .
2. Pri vykonávaní diela postupuje Zhotoviteľ samostatne s prihliadnutím na pokyny a inštrukcie zo strany dohodnutého zástupcu Objednávateľa.
3. Účastníci tejto ZoD sa zaväzujú poskytnúť si všetku potrebnú súčinnosť tak, aby bol predmet tejto ZoD plnený včas v potrebnom rozsahu a primeranej kvalite.
4. Zhotoviteľ bude pri plnení predmetu ZoD postupovať s odbornou starostlivosťou. Zaväzuje sa dodržiavať všeobecne záväzné predpisy a podmienky tejto ZoD.
5. Zhotoviteľ sa zaväzuje, že bude s Objednávateľom bez zbytočného odkladu rokovať o všetkých otázkach, ktoré by mohli negatívne ovplyvniť proces vykonania diela , dohodnutého v tejto ZoD a že mu bude oznamovať všetky okolnosti, ktoré by mohli ohroziť dohodnutý termín pre vykonanie prác v zmysle platnej objednávky

**Článok VIII.**

**ZÁRUČNÁ DOBA A ZODPOVEDNOSŤ ZA KVALITU DIELA**

1. Zhotoviteľ sa zaväzuje vykonávať opravy podľa tejto ZoD s odbornou starostlivosťou s vyvinutím maximálneho úsilia na dosiahnutie účelu tejto ZoD a zároveň prehlasuje, že disponuje potrebnými prostriedkami na riadne plnenie svojich záväzkov z tejto ZoD .
2. Zhotoviteľ zodpovedá za odborné prevedenie kvality vykonaných opráv. Na vykonané opravy poskytuje záruku v trvaní 24 mesiacov.
3. Záručná doba začína plynúť dňom písomného odovzdania a prevzatia opráv obidvomi Zmluvnými stranami.
4. Zhotoviteľ sa zaväzuje, že zistené a reklamované vady vykonaných opráv odstráni bez zbytočného odkladu, najneskoršie však v termíne do 7 pracovných dní. Odstránenie vád v dohodnutej dobe je v zodpovednosti a na priamy náklad Zhotoviteľ .
5. Záruka sa nevzťahuje na vady preukázateľne nezavinené Zhotoviteľom, resp. na vady, ktoré vznikli nesprávnym použitím /montážou/ Objednávateľa.
6. Každá Zmluvná strana zodpovedá druhej Zmluvnej strane za škody, ktoré tejto preukázateľne spôsobil jej zamestnanec alebo tretia osoba, ktorá konala na základe jej poverenia.

**Článok IX.**

**SANKCIE**

1. V prípade omeškania Zhotoviteľa (t.j. nedodržania termínu dohodnutého v objednávke) s vykonaním opravy má Objednávateľ právo požadovať od Zhotoviteľa zaplatenie zmluvnej pokuty 200,- € za každý deň omeškania. Právo podľa predchádzajúcej vety má Objednávateľ aj v prípade, ak Zhotoviteľ nezačne s vykonávaním opravy včas, t.j. v deň, určený v objednávke ako deň začatia vykonávania opravy, ak ho Objednávateľ určil.

2. V prípade omeškania Zhotoviteľa s vykonaním opravy v lehote podľa čl. VIII. ods. 4 má Objednávateľ právo požadovať od Zhotoviteľa zaplatenie zmluvnej pokuty 200,- € za každý

deň omeškania.

3. V prípade omeškania Objednávateľa so zaplatením dohodnutej ceny opravy má Zhotoviteľ právo požadovať od Objednávateľa zmluvnú pokutu vo výške 0,05% z dlžnej sumy, za každý aj začatý deň omeškania.

4. Zmluvná pokuta je splatná do 15-tich dní odo dňa doručenia výzvy na zaplatenie Zmluvnej pokuty strane, ktorá porušuje povinnosť. Uplatnením zmluvnej pokuty nie je dotknutý nárok na náhradu škody.

5. Zmluvná pokuta sa považuje za zaplatenú jej pripísaním na účet dotknutej Zmluvnej strany v peňažnom ústave uvedenom v záhlaví tejto ZoD .

6. Zaplatením zmluvnej pokuty sa Zmluvné strany nezbavujú svojej povinnosti riadne splniť svoj záväzok z tejto ZoD.

**Článok X.**

**ZÁVEREČNÉ USTANOVENIA**

1. Táto ZoD nadobúda platnosť dňom podpisu oboma Zmluvnými stranami a účinnosť nasledujúci deň po dni zverejnenia v zmysle § 47a Občianskeho zákonníka.
2. Zmluvné strany berú na vedomie, že zverejnenie tejto ZoD a príloh je v súlade a v rozsahu zákona č. 211/2000 Z. z. o slobodnom prístupe k informáciám v znení neskorších predpisov nie je porušením alebo ohrozením obchodného tajomstva.
3. Právne vzťahy vyplývajúce z tejto ZoD ktoré nie sú v tejto ZoD výslovne upravené, sa riadia právnymi predpismi Slovenskej republiky.
4. V prípade, že niektoré ustanovenia tejto ZoD sa stanú úplne alebo čiastočne neplatnými, zostane účinnosť ostatných ustanovení ako celku nedotknutá. Zmluvné strany sa však zaväzujú, že neplatné ustanovenia nahradia novými úpravami, ktoré najvhodnejšie vystihujú zamýšľaný účel neplatných ustanovení.
5. Všetky oznámenia, výzvy a iná korešpondencia podľa tejto ZoD budú medzi Zmluvnými stranami doručované osobne, elektronicky alebo listami doručenými doporučenou poštou na adresy uvedené v úvode tejto ZoD. Všetky úkony urobené písomne sú považované za doručené okamihom ich prevzatia druhou Zmluvnou stranou. Písomnosť doručovaná poštou sa bude považovať za doručenú aj vtedy, ak nebude prevzatá druhou Zmluvnou stranou, ktorej bola adresovaná a to dňom, kedy bola uložená na pošte po neúspešnom pokuse pošty o doručenie písomnosti určenej Zmluvnej strane ako adresátovi. Odosielateľ akejkoľvek písomnej správy môže požadovať písomné potvrdenie príjemcu.
6. Zmluvné strany obsahu tejto ZoD porozumeli súhlasia s ňou, na znak čoho ju podpisujú.
7. Zmluvné strany vyhlasujú, že ZoD uzatvorili slobodne, vážne, zrozumiteľne, nie v tiesni, ani za nápadne nevýhodných podmienok.
8. Zmeny a dodatky k tejto ZoD sú platné len v písomnom vyhotovení so súhlasom Zmluvných strán.
9. ZoD sa vyhotovuje v troch obsahovo zhodných rovnopisoch s platnosťou originálu, z ktorých Objednávateľ preberá dve vyhotovenia a Zhotoviteľ preberá jedno vyhotovenie.

Prílohy k ZoD :

Príloha č. 1: Opis a technická špecifikácia predmetu ZoD

Príloha č. 2: Identifikačné údaje uchádzača a návrh na plnenie kritérií

V ......... dňa ......................2021 V Žiline dňa ........................ 2021

Zhotoviteľ : Objednávateľ:

................................................... .................................................

Ing. Ján Barienčík, PhD.

konateľ